വിവോയുടെ പുതിയ ഹാൻഡ്സെറ്റുകളുടെ വില കുത്തനെ കുറച്ചു . 4000 മുതൽ 1000 വരെയാണ് ഇപ്പോൾ ഇന്ത്യൻ വിപണിയിലുള്ള മോഡലുകളുടെ വില കുറച്ചത് . വിവോ വി9 , വിവോ വൈ83 , വിവോ എക്സ്21 എന്നീ മോഡലുകളുടെ വിലയാണ് കുറച്ചത് . പുതുക്കിയ വില ഓഗസ്റ്റ് 27 മുതൽ നിലവിൽവരും . അവതരിപ്പിക്കുമ്പോൾ 22,990 രൂപ വിലയുണ്ടായിരുന്ന വിവോ വി9 18,990 രൂപയ്ക്കാണ് വിൽക്കുന്നത് . 14 , 990 രൂപ വിലയുള്ള വിവോ വൈ83 13,990 രൂപയ്ക്കും 35,990 രൂപ വിലയുള്ള വിവോ എക്സ്21 ഹാൻഡ്സെറ്റ് 31,990 രൂപയ്ക്കും വിൽക്കും . ഇൻ ഡിസ്പ്ലേ ഫിംഗർപ്രിൻറുമായി എത്തിയ വിവോ എക്സ് 21നാണ് ഏറ്റവും വിലക്കുറവ് പ്രഖ്യാപിച്ചിരിക്കുന്നത് . ഈ വിലക്കുറവോടെ വൺപ്ലസ് 6മായി കടുത്ത മത്സരം നടത്താൻ വിവോ എക്സ് 21ന് സാധിക്കുമെന്നാണ് വിവോയുടെ പ്രതീക്ഷ . ഓണർ പ്ലേ , നോക്കിയ 6.1 പ്ലസ് എന്നീ ഹാൻഡ്സെറ്റുകളുമായി മൽസരിക്കാൻ ലക്ഷ്യമിട്ടാണ് വിവോയുടെ പുതിയ നീക്കം . എന്നാൽ വിവോയുടെ പുതിയ വില ഉടൻ തന്നെ ഓൺലൈനായും ഓഫ്ലൈനായും ലഭിക്കുമെന്നാണ് ഗാഡ്ജറ്റ് 360 റിപ്പോർട്ട് ചെയ്യുന്നത് . വിവോയുടെ പുതിയ ഹാൻഡ്സെറ്റ് വിവോ വി11 സെപ്റ്റംബർ ആറിന് ഇന്ത്യയിൽ അവതരിപ്പിക്കും .